सरकारको नीति तथा कार्यक्रम अर्थतन्त्र सुधार्नेतर्फ केन्द्रित छैन : कांग्रेस
प्रमुख प्रतिपक्षी दल कांग्रेसका प्रमुख सचेतक रमेश लेखकले सरकारले मंगलबार संघीय संसद्‌मा ल्याएको नीति तथा कार्यक्रम अहिलेको अर्थतन्त्रमा सुधार्ने कुनै कार्यक्रम नल्याएको प्रतिक्रिया दिएको छ । 
काठमाडौँ — प्रमुख प्रतिपक्षी दल कांग्रेसका प्रमुख सचेतक रमेश लेखकले सरकारले मंगलबार संघीय संसद्‌मा ल्याएको नीति तथा कार्यक्रम अहिलेको अर्थतन्त्रमा सुधार्ने कुनै कार्यक्रम नल्याएको प्रतिक्रिया दिएको छ । राष्ट्रपतिले नीति तथा कार्यक्रम प्रस्तुत गरेपछि सञ्चारकर्मीहरूलाई प्रतिक्रिया दिँदै उनले यस्तो बताएका हुन् । 'नयाँ कुरा केही छैन । परम्परागत छ । बरु केही महत्वपूर्ण कुरा छुटेका छन् । विश्वव्यापी आर्थिक संकुचनमा परेको छ । यस्तो अवस्थामा मुलुकको अर्थतन्त्र कसरी अघि बढ्छ भन्ने कुनै ठोस कदम छैन,' प्रमुख सचेतक लेखकले भने ।'लाखौं जनताका अर्बौं रकम हिनामिना भएको छ सहकारीमार्फत । ठगी भएको छ । नागरिकहरुलाई यत्रो पीडा छ । अहिलेको नीति तथा कार्यक्रमले सहकारीका बचतकर्ताको मर्कालाई सम्बोधन गर्न सकेको छैन, सहकारीको रकम अपचलन गर्नेलाई कारबाही गर्छुसमेत भन्न सकेको छैन,' लेखकले भने,' स्पष्ट प्रतिबद्धता आउनु पर्थ्यो, ठगी गर्ने मान्छेलाई कारबाही गर्ने र जुन रकम अपचलन भएको छ, त्यो बचतकर्तालाई फिर्ता गर्ने प्रतिबद्धता आउनुपर्थ्यो, त्यो आएन । सरकार सहकारी पीडितहरुको मर्काप्रति संवेदनशील छैन । सहकारी रकम ठगी गर्ने मानिसहरुलाई बचाउ गर्न लागिरहेको छ ।'